Pysgodfeydd Môr, Cymru RHAN 1 Materion rhagarweiniol Enwi, cychwyn a dehongli 1 1 Enw’r Gorchymyn hwn yw Gorchymyn Pysgodfa Cregyn Gleision a Wystrys Afon Menai (Dwyrain) 2022 a daw i rym ar 2 Ebrill 2022. 2 Mae’r Gorchymyn hwn yn gymwys o ran Cymru. Dehongli 2 Yn y Gorchymyn hwn— mae i “amgylchedd morol” yr ystyr a roddir i “marine environment” yn adran 5A(2) o’r Ddeddf; ystyr “ ardal y bysgodfa a reoleiddir ” (“ the regulated fishery area ”) yw unrhyw ran o ardal y Gorchymyn nad yw am y tro wedi ei dynodi yn ardal y bysgodfa unigol; ystyr “ ardal y bysgodfa unigol ” (“ the several fishery area ”) yw unrhyw ran o ardal y Gorchymyn a ddynodir yn ardal y bysgodfa unigol yn unol ag erthygl 4(1); ystyr “ ardal y Gorchymyn ” (“ the Order area ”) yw’r ardal a ddisgrifir yn yr Atodlen i’r Gorchymyn hwn; ystyr “ cyfesuryn ” ( “co-ordinate” ) yw cyfesuryn lledred a hydred yn System Geodetig Fyd-eang 1984; ystyr “ y Ddeddf ” (“ the Act ”) yw Deddf Pysgodfeydd Môr (Pysgod Cregyn) 1967; ystyr “ y Grantî ” ( “the Grantee” ) yw Menai Strait Fishery Order Management Association (Rhif Cwmni: 07163689) sydd â’i swyddfa gofrestredig yn d/o Myti Mussels Limited, Porth Penrhyn, Bangor, Gwynedd, LL57 4HN; ystyr “ hysbysiad gwarchod safle ” (“ site protection notice ”) yw hysbysiad a gyflwynir i’r Grantî o dan adran 5B o’r Ddeddf ; ystyr “ les ” (“ lease ”) yw les o’r hawl i bysgodfa unigol; ystyr “ llestr drwyddedig ” (“ licensed vessel ”) yw llestr a awdurdodir i bysgota drwy drwydded a ddyroddir o dan adran 14 neu adran 16 o Ddeddf Pysgodfeydd 2020 ; ystyr “ magwrfa ” (“ laying ”) yw rhan o ardal y bysgodfa unigol y caniateir rhoi, neu y rhoddwyd, les mewn cysylltiad â hi; ystyr “ rhif adnabod bad dŵr ” (“ watercraft identification number ”) yw rhif adnabod y darperir ar ei gyfer— ym mharagraff 2.1 o Ran A o Atodiad 1 i’r Gyfarwyddeb fel y’i nodir yn Atodlen 1 i Reoliadau Badau Hamdden 2017 ; ym mharagraff 2.1 o Ran A o Atodiad 1 i’r Gyfarwyddeb fel y’i nodir yn Atodlen 1 i Reoliadau Badau Hamdden 2004 ; ym mharagraff 2.1 o Atodiad 1 i’r Gyfarwyddeb fel y’i nodir yn Atodlen 1 i Reoliadau Badau Hamdden 1996 . ystyr “ y rhywogaethau rhagnodedig ” (“ the prescribed species ”) yw pysgod cregyn o’r rhywogaethau mytilus edulis ac ostreidae ; ystyr “ y safleoedd morol Ewropeaidd ” (“ the European marine sites ”) yw— ardal gwarchodaeth arbennig ddynodedig Môr-wenoliaid Ynys Môn/Anglesey Terns (cod yr UE UK 9013061); ardal gwarchodaeth arbennig ddynodedig Bae Lerpwl/Liverpool Bay (cod yr UE UK 9020294); ardal gwarchodaeth arbennig ddynodedig Traeth Lafan/Lavan Sands Bae Conwy (cod yr UE UK 9013031); ardal cadwraeth arbennig ddynodedig y Fenai a Bae Conwy/Menai Strait and Conwy Bay (cod yr UE UK 0030202); ardal gwarchodaeth arbennig ddynodedig Ynys Seiriol/Puffin Island (cod yr UE UK 9020285); i’r graddau y maent yn cynnwys ardaloedd morol; ystyr “ tenant ” (“ tenant ”) yw person y rhoddir les iddo o dan erthygl 8(2); ystyr “ trwydded ” (“ licence ”) yw trwydded a roddir o dan adran 4 o’r Ddeddf; ystyr “ ymgymerydd statudol ” ( “statutory undertaker” ) yw unrhyw berson sydd, neu yr ystyrir ei fod, yn ymgymerydd statudol at ddibenion unrhyw ddarpariaeth o Ran 11 o Ddeddf Cynllunio Gwlad a Thref 1990 . RHAN 2 Yr hawl i bysgodfa unigol Yr hawl i bysgodfa unigol 3 Rhoddir yr hawl i bysgodfa unigol am y rhywogaethau rhagnodedig i’r Grantî am gyfnod o 35 o flynyddoedd yn dechrau ar 2 Ebrill 2022 mewn perthynas ag ardal y bysgodfa unigol . Dynodi ardal y bysgodfa unigol 4 1 Caniateir i’r Grantî, o bryd i’w gilydd, gyda chydsyniad Gweinidogion Cymru, ddynodi ardal y bysgodfa unigol. 2 Rhaid i’r dynodiad fod yn ysgrifenedig a rhaid iddo— a nodi pob ardal sydd i’w dynodi drwy gyfeirio at ardal oddi mewn i linell a dynnir rhwng cyfesurynnau a restrir; b cadarnhau ei fod wedi ei wneud o dan yr erthygl hon; c datgan y dyddiad y mae i gymryd effaith; a d fod wedi ei lofnodi gan y Grantî. 3 Rhaid i’r Grantî gyhoeddi’r dynodiad ar ei wefan cyn pen 7 niwrnod ar ôl iddo gael effaith. Cydsyniad Gweinidogion Cymru i ddynodiad a wneir o dan erthygl 4(1) 5 1 Rhaid i gais am gydsyniad Gweinidogion Cymru i ddynodiad o dan erthygl 4(1) gael ei wneud yn ysgrifenedig ac— a nodi ardal y bysgodfa unigol arfaethedig yn unol ag erthygl 4(2)(a); b cynnwys map dangosol o ardal y Gorchymyn gyda ffiniau arfaethedig rhwng ardal y bysgodfa a reoleiddir ac ardal y bysgodfa unigol wedi eu marcio arno; c cynnwys datganiad gan y Grantî o blaid y cais; a d pan fo’r Grantî wedi gwneud rheoliadau o dan erthygl 20, rhaid i’r cais gadarnhau bod y Grantî wedi ystyried pa un a oes angen diwygio’r rheoliadau hynny. 2 Ni chaniateir i’r Grantî geisio cydsyniad Gweinidogion Cymru i ddynodiad o dan erthygl 4(1) sy’n cynnwys rhan o ardal y Gorchymyn y mae trwyddedau mewn grym mewn perthynas â hi. 3 Caiff Gweinidogion Cymru ei gwneud yn ofynnol i’r Grantî ddarparu iddynt unrhyw wybodaeth bellach sy’n rhesymol ofynnol ganddynt er mwyn ystyried y cais. 4 Wrth ystyried pa un ai i roi cydsyniad i ddynodiad rhaid i Weinidogion Cymru roi sylw i— a effaith y dynodiad ar y safleoedd morol Ewropeaidd; a b effaith y dynodiad ar yr amgylchedd morol. 5 Rhaid i gydsyniad Gweinidogion Cymru gael ei roi’n ysgrifenedig. Canslo dynodiad a wnaed o dan erthygl 4(1) 6 1 Caiff y Grantî, o bryd i’w gilydd, gyda chydsyniad Gweinidogion Cymru, ganslo’r dynodiad a wnaed o dan erthygl 4(1). 2 Rhaid i hysbysiad canslo’r dynodiad gael ei wneud yn ysgrifenedig a rhaid iddo— a cadarnhau ei fod wedi ei wneud o dan yr erthygl hon; b cadarnhau’r dyddiad y mae i gymryd effaith; ac c fod wedi ei lofnodi gan y Grantî. 3 Ni chaniateir i’r Grantî geisio cydsyniad Gweinidogion Cymru i ganslo dynodiad sy’n cynnwys rhan o ardal y Gorchymyn y mae lesoedd mewn grym mewn perthynas â hi. 4 Rhaid i hysbysiad canslo’r dynodiad gael ei gyhoeddi gan y Grantî ar ei wefan cyn pen 7 niwrnod ar ôl iddo gael effaith. Cydsyniad Gweinidogion Cymru i ganslo dynodiad a wnaed o dan erthygl 4(1) 7 1 Rhaid i gais am gydsyniad Gweinidogion Cymru i ganslo dynodiad a wnaed o dan erthygl 4(1) gael ei wneud yn ysgrifenedig ac— a cynnwys datganiad oddi wrth y Grantî o blaid y cais; b cadarnhau ei fod wedi ei wneud o dan yr erthygl hon; c cadarnhau’r dyddiad y mae’n cael effaith; a d fod wedi ei lofnodi gan y Grantî. 2 Caiff Gweinidogion Cymru ei gwneud yn ofynnol i’r Grantî ddarparu iddynt unrhyw wybodaeth bellach sy’n rhesymol ofynnol ganddynt er mwyn ystyried y cais. 3 Wrth ystyried pa un ai i roi cydsyniad i gais i ganslo rhaid i Weinidogion Cymru roi sylw i— a effaith y canslo ar y safleoedd morol Ewropeaidd; a b effaith y canslo ar yr amgylchedd morol. 4 Rhaid i gydsyniad Gweinidogion Cymru gael ei roi’n ysgrifenedig. Cyfyngiadau ar yr hawl i bysgodfa unigol 8 1 Ni chaniateir i’r Grantî arfer yr hawl i bysgodfa unigol. 2 Caiff y Grantî, o bryd i’w gilydd, gyda chydsyniad Gweinidogion Cymru, roi les dros ran o ardal y bysgodfa unigol. 3 Ni chaniateir i’r Grantî, heb gydsyniad ysgrifenedig ymlaen llaw gan Weinidogion Cymru, lesio, aseinio neu mewn unrhyw ffordd arall drosglwyddo’r hawl i bysgodfa unigol i berson arall. 4 Mewn perthynas ag unrhyw les a roddir gan y Grantî— a ni chaniateir iddi barhau’n hwy na chyfnod o 7 mlynedd, a lle y bo’n gymwys rhaid iddi ddod i ben ar y dyddiad y mae’r hawl i bysgodfa unigol yn dod i ben yn unol ag erthygl 3 neu cyn hynny; b rhaid iddi wahardd aseinio’r les, neu roi is-les a’i haseinio, heb gydsyniad ysgrifenedig ymlaen llaw gan Weinidogion Cymru; c rhaid iddi ei gwneud yn ofynnol i’r tenant gadw marciau’r fagwrfa yn eu lle ac mewn cyflwr da; d rhaid iddi ei gwneud yn ofynnol i’r tenant gadw’r fagwrfa er boddhad y Grantî; e rhaid iddi ganiatáu i Weinidogion Cymru, neu unrhyw berson a awdurdodir ganddynt, gael mynediad i’r fagwrfa at ddiben— i arolwg amgylcheddol; ii monitro stoc; iii monitro lledaeniad y rhywogaethau rhagnodedig; iv atal clefydau; a v casglu samplau. f rhaid iddi ganiatáu i’r Grantî arolygu’r fagwrfa at ddiben monitro cydymffurfedd â’r les; g rhaid iddi ei gwneud yn ofynnol i’r tenant gydymffurfio ag unrhyw hysbysiad gwarchod safle sy’n ymwneud â’i fagwrfa a gyflwynwyd i’r Grantî; ac h rhaid iddi ddarparu pe bai’r tenant yn torri’r les y caniateir i’r Grantî— i cymryd y camau angenrheidiol i unioni’r toriad; a ii terfynu’r les. Cydsyniad Gweinidogion Cymru i les 9 1 Rhaid i gais am gydsyniad Gweinidogion Cymru o dan erthygl 8(2) gael ei wneud yn ysgrifenedig a chynnwys— a copi o’r les ddrafft; a b datganiad oddi wrth y Grantî o blaid y cais. 2 Caiff Gweinidogion Cymru ei gwneud yn ofynnol i’r Grantî ddarparu iddynt unrhyw wybodaeth bellach sy’n rhesymol ofynnol ganddynt er mwyn ystyried y cais. 3 Cyn rhoi cydsyniad i unrhyw les rhaid i Weinidogion Cymru roi sylw i— a effaith y les arfaethedig ar y safleoedd morol Ewropeaidd; a b effaith y les arfaethedig ar yr amgylchedd morol. 4 Rhaid i gydsyniad Gweinidogion Cymru gael ei roi’n ysgrifenedig. Dyletswydd Grantî i fonitro cydymffurfedd â les 10 Rhaid i’r Grantî gymryd pob cam rhesymol i fonitro cydymffurfedd tenant ag unrhyw les a roddir. Effaith les 11 Mae les yn cael effaith fel pe bai’r hawl y mae’n ei rhoi i’r tenant wedi ei rhoi drwy orchymyn a wnaed o dan adran 1 o’r Ddeddf, ac fel pe bai unrhyw delerau ac amodau sydd wedi eu cynnwys yn y les wedi eu cynnwys mewn gorchymyn o’r fath. Cyfleoedd les newydd 12 1 Pe bai magwrfa yn dod yn wag, cyn rhoi les newydd, rhaid i’r Grantî— a hysbysebu’r cyfle i wneud cais am les ar ei wefan ac mewn o leiaf un papur newydd lleol; b cyhoeddi ar ei wefan y meini prawf y bydd y Grantî yn eu defnyddio i asesu’r ceisiadau a ddaw i law; c caniatáu cyfnod nad yw’n llai na 28 o ddiwrnodau ar gyfer cyflwyno ceisiadau; a d asesu pob cais yn unol â’r meini prawf cyhoeddedig ac yn unol â pharagraff (2). 2 Wrth asesu ceisiadau sy’n dod i law oddi wrth ddarpar denantiaid, rhaid i’r Grantî roi sylw i pa un a yw ymgeiswyr yn gallu dangos naill ai— a tystiolaeth o gymhwysedd i weithredu magwrfa yn ddiogel; neu b cynigion i gael hyfforddiant neu gymwysterau perthnasol i gaffael cymhwysedd i weithredu magwrfa yn ddiogel. 3 At ddibenion paragraff (1), mae magwrfa yn dod yn wag os yw tenant y fagwrfa honno— a yn ildio ei les i’r Grantî; b yn fforffedu ei les i’r Grantî; neu c pan ddaw tymor un les i ben, yn peidio â gwneud cais am les newydd. Incwm o ardal y bysgodfa unigol 13 Rhaid i’r holl incwm y mae’r Grantî yn ei gael drwy rent sy’n daladwy o dan les gael ei gymhwyso at y dibenion a ganlyn yn y drefn o ran blaenoriaeth a restrir isod— a talu treuliau cael y Gorchymyn hwn; b marcio ffiniau ardal y bysgodfa unigol a’r magwrfeydd; c dinistrio plâu sy’n niweidiol i’r rhywogaethau rhagnodedig; a d rheoli, goruchwylio a gwella ardal y bysgodfa unigol. RHAN 3 Yr hawl i reoleiddio pysgodfa Yr hawl i reoleiddio pysgodfa 14 Rhoddir yr hawl i reoleiddio pysgodfa ar gyfer y rhywogaethau rhagnodedig i’r Grantî am gyfnod o 35 o flynyddoedd yn dechrau ar 2 Ebrill 2022 mewn perthynas ag ardal y bysgodfa a reoleiddir . Gofyniad trwyddedu yn y bysgodfa a reoleiddir 15 Ni chaniateir i neb gymryd, neu dreillio neu bysgota am unrhyw un neu ragor o’r rhywogaethau rhagnodedig yn ardal y bysgodfa a reoleiddir oni bai y gwneir hynny o dan awdurdod trwydded a ddyroddwyd gan y Grantî. Materion y mae rhaid i’r Grantî roi sylw iddynt wrth arfer ei swyddogaethau trwyddedu 16 Wrth arfer ei swyddogaethau trwyddedu o dan y Gorchymyn hwn, rhaid i’r Grantî roi sylw i’r effaith y gallai’r gweithgarwch trwyddedig ei chael ar— a y safleoedd morol Ewropeaidd; a b yr amgylchedd morol. Ceisiadau am drwydded, a gwybodaeth am y broses o wneud cais a diwygio trwydded 17 1 Rhaid i gais am drwydded gael ei wneud ym mha ffurf a modd bynnag a bennir gan y Grantî. 2 Rhaid i’r Grantî gyhoeddi ar ei wefan gopi o’r ffurflen gais am drwydded a gwybodaeth i ymgeiswyr ynghylch y broses o wneud cais. 3 Caiff trwyddedai wneud cais ysgrifenedig i’r Grantî i ddiwygio’r drwydded, a rhaid iddo ddarparu’r wybodaeth honno sy’n rhesymol ofynnol gan y Grantî er mwyn iddo ystyried y cais. Cynnwys trwydded 18 Rhaid i drwydded— a datgan enw a chyfeiriad y trwyddedai; b nodi manylion adnabod unrhyw lestr a awdurdodwyd i weithredu yn ardal y bysgodfa a reoleiddir, sef naill ai— i enw a rhif trwydded llestr awdurdodedig; neu ii rhif adnabod bad dŵr ar gyfer llestr ddidrwydded; c pennu’r dulliau casglu a ganiateir; d pennu’r cyfnod o amser y mae trwydded yn ddilys amdano. Ni chaniateir i’r cyfnod hwnnw fod yn hwy nag 1 flwyddyn; e cynnwys amodau trwydded priodol; a f meddu ar rif adnabod unigryw. Toll trwydded 19 1 Rhaid i ymgeisydd am drwydded dalu toll o £150 i’r Grantî. 2 Caniateir i’r Grantî amrywio’r doll sy’n daladwy o dan baragraff (1) gyda chydsyniad Gweinidogion Cymru. Pŵer i wneud rheoliadau 20 1 Caniateir i’r Grantî, gyda chydsyniad Gweinidogion Cymru, wneud rheoliadau mewn perthynas â chymryd, neu dreillio neu bysgota am y rhywogaethau rhagnodedig yn ardal y bysgodfa a reoleiddir gyfan, neu ran ohoni. 2 Caniateir i’r Grantî ddiwygio neu ddirymu’r rheoliadau hynny, gyda chydsyniad Gweinidogion Cymru. 3 Rhaid i Reoliadau a wneir gan y Grantî o dan baragraff (1)— a cynnwys y darpariaethau hynny (os oes rhai) y mae’r Grantî yn ystyried eu bod yn briodol at ddiben— i atal niwed i’r safleoedd morol Ewropeaidd; a ii diogelu’r amgylchedd morol; b datgan y dyddiad y daw’r rheoliadau hynny i rym; c nodi’r rhan o ardal y bysgodfa a reoleiddir y maent yn gymwys iddi drwy gyfeirio at— i ardal oddi mewn i linell a dynnir rhwng cyfesurynnau a restrir; a ii map dangosol a atodir i’r rheoliadau yn dangos y rhan honno; d cael eu cyhoeddi ar wefan y Grantî o leiaf 21 o ddiwrnodau cyn iddynt ddod i rym, oni bai bod rhaid gwneud rheoliadau ar frys i ddiogelu— i y safleoedd morol Ewropeaidd; neu ii yr amgylchedd morol. 4 Bydd dangos copi o reoliadau a wnaed gan y Grantî, ac a ardystiwyd gan Weinidogion Cymru fel copi gwir o’r rheoliadau gwreiddiol a gymeradwywyd ganddynt hwy, yn dystiolaeth derfynol o fodolaeth y rheoliadau. Cydsyniad Gweinidogion Cymru i reoliadau a wnaed o dan erthygl 20(1) 21 1 Rhaid i gais am gydsyniad Gweinidogion Cymru o dan erthygl 20(1) gael ei wneud yn ysgrifenedig a rhaid iddo gynnwys— a copi o’r rheoliadau drafft; a b datganiad oddi wrth y Grantî o blaid y cais. 2 Caiff Gweinidogion Cymru ei gwneud yn ofynnol i’r Grantî ddarparu iddynt unrhyw wybodaeth bellach sy’n rhesymol ofynnol ganddynt er mwyn ystyried y cais. 3 Cyn rhoi cydsyniad i unrhyw reoliadau rhaid i Weinidogion Cymru roi sylw i— a effaith y rheoliadau ar y safleoedd morol Ewropeaidd; a b effaith y rheoliadau ar yr amgylchedd morol. 4 Rhaid i gydsyniad Gweinidogion Cymru gael ei roi’n ysgrifenedig. RHAN 4 Darpariaethau amrywiol Dyletswydd i sicrhau bod map dangosol o ardal y Gorchymyn ar gael i’r cyhoedd 22 O fewn 7 niwrnod i wneud dynodiad o dan erthygl 4, neu ganslo dynodiad o dan erthygl 6, rhaid i’r Grantî lunio map dangosol o ardal y Gorchymyn a sicrhau ei fod ar gael i’w weld ar ei wefan ac yn ei swyddfa gofrestredig. Rhaid i’r map hwnnw gynnwys y ffin rhwng ardal y bysgodfa unigol ac ardal y bysgodfa a reoleiddir. Cyfrifon o’r incwm a’r gwariant, gwybodaeth arall ac arolygu 23 1 Rhaid i’r Grantî, erbyn 31 Gorffennaf bob blwyddyn, ddarparu i Weinidogion Cymru gyfrifon blynyddol o’i incwm a’i wariant o dan y Gorchymyn hwn ar gyfer y flwyddyn ariannol flaenorol. 2 Rhaid i’r Grantî ganiatáu i bersonau a awdurdodwyd gan Weinidogion Cymru i arolygu unrhyw gyfrifon neu unrhyw ddogfennau eraill sy’n ymwneud â’r Gorchymyn hwn sydd ym meddiant y Grantî, a rhaid i’r Grantî ddarparu i’r person hwnnw unrhyw wybodaeth bellach sy’n ymwneud â’r materion hynny sy’n rhesymol ofynnol gan y person hwnnw. 3 Rhaid i’r Grantî ganiatáu i bersonau a awdurdodwyd gan Weinidogion Cymru i arolygu ardal y Gorchymyn. Datganiad daliadau 24 1 Rhaid i’r Grantî gyflwyno datganiad daliadau i Weinidogion Cymru— a am y cyfnod rhwng 2 Ebrill 2022 ac 31 Mawrth 2023, ar 30 Ebrill 2023 neu cyn hynny; a b wedi hynny, am bob cyfnod o amser rhwng 1 Ebrill ac 31 Mawrth yn y flwyddyn ganlynol, ar 30 Ebrill neu cyn hynny yn y flwyddyn y mae’r cyfnod hwnnw’n dod i ben. 2 Rhaid i ddatganiad daliadau gofnodi— a cyfanswm blynyddol pwysau byw grawn y rhywogaethau rhagnodedig a heuwyd yn ardal y bysgodfa a reoleiddir ac ardal y bysgodfa unigol; b lleoliad y ffynhonnell y daeth y grawn hwnnw ohoni; c cyfanswm blynyddol pwysau byw y rhywogaethau rhagnodedig a gymerwyd o ardal y bysgodfa unigol ac ardal y bysgodfa a reoleiddir; a d unrhyw wybodaeth bellach sy’n rhesymol ofynnol yn ysgrifenedig gan Weinidogion Cymru. Marcio terfynau ardal y Gorchymyn 25 1 Rhaid i’r Grantî, yn y cyfryw fodd y gofynnir amdano o dro i dro gan Weinidogion Cymru, farcio terfynau — a ardal y Gorchymyn neu unrhyw ran ohoni; a b y ffin rhwng ardal y bysgodfa unigol ac ardal y bysgodfa a reoleiddir. 2 Cyn cais i farcio’r terfynau, rhaid i Weinidogion Cymru ymgynghori â’r canlynol— a Ymddiriedolaeth Harbwr Caernarfon ; a b the Corporation of Trinity House of Deptford Strond . 3 Rhaid i’r Grantî gadw’r marciau yn eu lle ac mewn cyflwr da. Hawliau tirfeddianwyr 26 Nid oes dim yn y Gorchymyn hwn, neu mewn unrhyw gyfyngiad a osodir oddi tano, neu unrhyw reoliad a wneir oddi tano, yn lleihau effaith unrhyw hawliau, pwerau ac awdurdod— a person sy’n berchen ar ran o ardal y Gorchymyn; neu b person y mae person o’r fath wedi rhoi les iddo mewn cysylltiad â rhan o ardal y Gorchymyn. Hawliau ymgymerwyr statudol 27 Nid oes dim yn y Gorchymyn hwn, neu mewn unrhyw gyfyngiad a osodir oddi tano, neu mewn unrhyw reoliad a wneir oddi tano, sy’n lleihau effaith gweithgarwch cyfreithlon ymgymerydd statudol sy’n arfer ei swyddogaethau statudol. Dirymu 28 Mae Gorchymyn Pysgodfa Wystrys a Chregyn Gleision Afon Menai 1962 a Gorchymyn Pysgodfa Wystrys a Chregyn Gleision Afon Menai (Diwygio) 1964 wedi eu dirymu. Lesley Griffiths Y Gweinidog Materion Gwledig a Gogledd Cymru, a’r Trefnydd, un o Weinidogion Cymru 3 Mawrth 2022